title: Neuvoston päätös (EU, Euratom) 2015/457, annettu 17 päivänä maaliskuuta 2015 , terrorismin ja muiden turvallisuuteen liittyvien riskien ennalta ehkäisyä, torjuntavalmiutta ja niiden seurausten hallintaa koskevan erityisohjelman perustamisesta kaudelle 2007–2013 osana turvallisuutta ja vapauksien suojelua koskevaa yleisohjelmaa tehdyn päätöksen 2007/124/EY, Euratom kumoamisesta

text:
               20.3.2015

               FI

               Euroopan unionin virallinen lehti

               L 76/1

         NEUVOSTON PÄÄTÖS (EU, Euratom) 2015/457,
   annettu 17 päivänä maaliskuuta 2015,
   terrorismin ja muiden turvallisuuteen liittyvien riskien ennalta ehkäisyä, torjuntavalmiutta ja niiden seurausten hallintaa koskevan erityisohjelman perustamisesta kaudelle 2007–2013 osana turvallisuutta ja vapauksien suojelua koskevaa yleisohjelmaa tehdyn päätöksen 2007/124/EY, Euratom kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 352 artiklan,
   ottaa huomioon Euroopan atomienergiayhteisön perustamissopimuksen ja erityisesti sen 203 artiklan,
   ottaa huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottaa huomioon Euroopan parlamentin hyväksynnän,
   noudattaa erityistä lainsäätämisjärjestystä,
   sekä katsoo seuraavaa:

               (1)

               Neuvoston päätöksellä 2007/124/EY, Euratom (1) on perustettu terrorismin ja muiden turvallisuuteen liittyvien riskien ennalta ehkäisyä, torjuntavalmiutta ja niiden seurausten hallintaa koskeva erityisohjelma, jäljempänä ’ohjelma’, joka kattaa ajanjakson, joka alkaa 1 päivänä tammikuuta 2007 ja päättyy 31 päivänä joulukuuta 2013.

               (2)

               Ajanjaksoksi, joka alkaa 1 päivänä tammikuuta 2014 ja päättyy 31 päivänä joulukuuta 2020, hyväksytään Euroopan parlamentin ja neuvoston asetuksella (EU) N:o 513/2014 (2) uudet säännöt, jotka koskevat poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusta osana sisäisen turvallisuuden rahastoa.

               (3)

               Päätös 2007/124/EY, Euratom olisi näin ollen kumottava 1 päivästä tammikuuta 2014,

         ON HYVÄKSYNYT TÄMÄN PÄÄTÖKSEN:
   1 artikla
   Kumotaan päätös 2007/124/EY, Euratom 1 päivästä tammikuuta 2014.
   2 artikla
   1.   Edellä 1 artiklassa säädetty kumoaminen ei estä jatkamasta tai muuttamasta, myös peruuttamasta osittain tai kokonaan, ohjelman kattamia hankkeita niiden päättämiseen asti tai komission päätöksen 2007/124/EY, Euratom nojalla hyväksymää rahoitustukea tai muita kyseiseen rahoitustukeen 31 päivänä joulukuuta 2013 sovellettavia säädöksiä.
   2.   Tehdessään poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineestä osana sisäisen turvallisuuden rahastoa myönnettävää yhteisrahoitusta koskevia päätöksiä komissio ottaa huomioon päätöksen 2007/124/EY, Euratom nojalla ennen 20 päivää maaliskuuta 2015 hyväksytyt toimenpiteet, joilla on taloudellisia vaikutuksia yhteisrahoituksen kattamana aikana.
   3.   Komissio vapauttaa automaattisesti viimeistään 31 päivänä joulukuuta 2017 ne varat, jotka on osoitettu sen 1 päivän tammikuuta 2011 ja 31 päivän joulukuuta 2013 välisenä aikana hyväksymään yhteisrahoitukseen ja joita koskevia, toimien päättämiseen vaadittavia asiakirjoja ei ole lähetetty komissiolle loppukertomuksen jättämiselle vahvistettuun määräaikaan mennessä, ja aiheettomasti maksetut määrät on maksettava takaisin.
   Sellaisiin toimiin liittyviä määriä, joita on lykätty sellaisten oikeudellisten menettelyjen tai hallinnollisten muutoksenhakujen vuoksi, joilla on lykkäävä vaikutus, ei oteta huomioon automaattisesti vapautettavaa määrää laskettaessa.
   4.   Komissio toimittaa Euroopan parlamentille ja neuvostolle viimeistään 31 päivänä joulukuuta 2015 kertomuksen päätöksen 2007/124/EY, Euratom täytäntöönpanon avulla vuosina 2011–2013 saavutetuista tuloksista ja täytäntöönpanoon liittyvistä määrällisistä näkökohdista.
   3 artikla
   1.   Tämä päätös tulee voimaan samana päivänä kuin asetus (EU) N:o 513/2014.
   2.   Jos asetus (EU) N:o 513/2014 tulee voimaan ennen tämän päätöksen julkaisemista Euroopan unionin virallisessa lehdessä, tämä päätös tulee voimaan sitä päivää seuraavana päivänä, jona se julkaistaan.
   4 artikla
   Tämä päätös on osoitettu jäsenvaltioille perussopimusten mukaisesti.

      Tehty Brysselissä 17 päivänä maaliskuuta 2015.

            Neuvoston puolesta

            Puheenjohtaja

         E. RINKĒVIČS

      (1)  Neuvoston päätös 2007/124/EY, Euratom, tehty 12 päivänä helmikuuta 2007, terrorismin ja muiden turvallisuuteen liittyvien riskien ennalta ehkäisyä, torjuntavalmiutta ja niiden seurausten hallintaa koskevan erityisohjelman perustamisesta kaudelle 2007–2013 osana turvallisuutta ja vapauksien suojelua koskevaa yleisohjelmaa (EUVL L 58, 24.2.2007, s. 1).

      (2)  Euroopan parlamentin ja neuvoston asetus (EU) N:o 513/2014, annettu 16 päivänä huhtikuuta 2014, poliisiyhteistyön, rikollisuuden ehkäisemisen ja torjumisen sekä kriisinhallinnan rahoitusvälineen perustamisesta osana sisäisen turvallisuuden rahastoa (EUVL L 150, 20.5.2014, s. 93).


title: 2013/231/EU: Neuvoston päätös, annettu 14 päivänä toukokuuta 2013 , Euroopan talous- ja sosiaalikomitean irlantilaisen jäsenen nimeämisestä

text:
               24.5.2013

               FI

               Euroopan unionin virallinen lehti

               L 138/13

         NEUVOSTON PÄÄTÖS,
   annettu 14 päivänä toukokuuta 2013,
   Euroopan talous- ja sosiaalikomitean irlantilaisen jäsenen nimeämisestä
   (2013/231/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 302 artiklan,
   ottaa huomioon Irlannin hallituksen ehdotuksen,
   ottaa huomioon Euroopan komission lausunnon,
   sekä katsoo seuraavaa:

               (1)

               Neuvosto teki 13 päivänä syyskuuta 2010 päätöksen 2010/570/EU, Euratom Euroopan talous- ja sosiaalikomitean jäsenten nimeämisestä 21 päivänä syyskuuta 2010 alkavaksi ja 20 päivänä syyskuuta 2015 päättyväksi kaudeksi (1).

               (2)

               Yhden Euroopan talous- ja sosiaalikomitean jäsenen paikka on vapautunut Jim McCUSKERin toimikauden päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään John COREY Euroopan talous- ja sosiaalikomitean jäseneksi jäljellä olevaksi toimikaudeksi eli 20 päivään syyskuuta 2015.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 14 päivänä toukokuuta 2013.

            Neuvoston puolesta

            Puheenjohtaja

         M. NOONAN

      (1)  EUVL L 251, 25.9.2010, s. 8.


title: EFTAn valvontaviranomaisen päätös N:o 388/06/KOL, tehty 13 päivänä joulukuuta 2006 , valtiontukea koskevien menettelysääntöjen ja aineellisten sääntöjen muuttamisesta 61. kerran

text:
               20.3.2008

               FI

               Euroopan unionin virallinen lehti

               L 81/81

         EFTAn VALVONTAVIRANOMAISEN PÄÄTÖS

   N:o 388/06/KOL,
   tehty 13 päivänä joulukuuta 2006,
   valtiontukea koskevien menettelysääntöjen ja aineellisten sääntöjen muuttamisesta 61. kerran
   EFTAN VALVONTAVIRANOMAINEN, joka
   ottaa huomioon Euroopan talousalueesta tehdyn sopimuksen (1) ja erityisesti sen 61–63 artiklan sekä pöytäkirjan 26,
   ottaa huomioon EFTAn jäsenvaltioiden välisen, valvontaviranomaisen ja tuomioistuimen perustamista koskevan sopimuksen (2) ja erityisesti sen 24 artiklan ja 5 artiklan 2 kohdan b alakohdan sekä sen pöytäkirjassa 3 olevan I osan 1 artiklan,
   sekä katsoo seuraavaa:
   EFTAn valvontaviranomainen varmistaa valvonta- ja tuomioistuinsopimuksen 24 artiklan nojalla ETA-sopimuksen valtiontukea koskevien määräysten soveltamisen.
   Valvonta- ja tuomioistuinsopimuksen 5 artiklan 2 kohdan b alakohdan nojalla EFTAn valvontaviranomainen antaa ilmoituksia ja suuntaviivoja ETA-sopimuksessa käsitellyistä asioista, jos kyseisessä sopimuksessa taikka valvonta- ja tuomioistuinsopimuksessa nimenomaisesti näin määrätään tai jos EFTAn valvontaviranomainen pitää sitä tarpeellisena.
   EFTAn valvontaviranomainen palauttaa mieleen valtiontukea koskevat menettelysäännöt ja aineelliset säännöt (3), jotka se hyväksyi 19 päivänä tammikuuta 1994 (4),
   Euroopan komissio hyväksyi 22 päivänä marraskuuta 2006 uudet tutkimus- ja kehitystyöhön sekä innovaatiotoimintaan myönnettävää valtiontukea koskevat yhteisön puitteet, jotka on määrä julkaista Euroopan unionin virallisessa lehdessä joulukuun 2006 lopussa.
   Kyseiset puitteet ovat merkitykselliset myös Euroopan talousalueen kannalta.
   On taattava ETA:n valtiontukisääntöjen yhtenäinen soveltaminen koko Euroopan talousalueella.
   ETA-sopimuksen liitteen XV lopussa olevan luvun ”YLEISTÄ” II kohdan mukaan EFTAn valvontaviranomaisen on komissiota kuultuaan annettava oikeudelliset säädökset, jotka vastaavat komission antamia säädöksiä.
   Heti kun tutkimus- ja kehitystyöhön sekä innovaatiotoimintaan myönnettävää valtiontukea koskevista uusista yhteisön puitteista on saatavilla lopullinen virallinen versio, EFTAn valvontaviranomainen voi hyväksyä vastaavat suuntaviivat.
   Nykyisen 14 luvun voimassaolo päättyy 31 päivänä joulukuuta 2006.
   Kyseisen 14 luvun voimassaoloa on tarpeen jatkaa siihen asti, kunnes EFTAn valvontaviranomainen on hyväksynyt tutkimus- ja kehitystyöhön sekä innovaatiotoimintaan myönnettävää valtiontukea koskevia yhteisön puitteita vastaavat suuntaviivat.
   EFTAn valvontaviranomainen on kuullut Euroopan komissiota.
   EFTAn valvontaviranomainen on kuullut EFTA-valtioita 13 päivänä marraskuuta 2006 päivätyllä asiaa koskevalla kirjeellä,
   ON TEHNYT TÄMÄN PÄÄTÖKSEN:

               1.

               Tutkimukseen ja kehitykseen myönnettävää valtiontukea koskevien suuntaviivojen 14 luvun voimassaoloa jatketaan siihen asti, kunnes EFTAn valvontaviranomainen on vahvistanut uusia tutkimus- ja kehitystyöhön sekä innovaatiotoimintaan myönnettävää valtiontukea koskevia yhteisön puitteita vastaavat suuntaviivat. Korvataan valtiontuen suuntaviivojen 14 luvussa 14.9 jakson 2 kohta seuraavasti:
               ”Näitä suuntaviivoja sovelletaan siihen asti, kunnes EFTAn valvontaviranomainen on vahvistanut Euroopan komission 22 päivänä marraskuuta 2006 hyväksymiä tutkimus- ja kehitystyöhön sekä innovaatiotoimintaan myönnettävää valtiontukea koskevia yhteisön puitteita vastaavat suuntaviivat.”

               2.

               EFTAn jäsenvaltioille ilmoitetaan asiasta kirjeellä, johon liitetään jäljennös tästä päätöksestä.

               3.

               Euroopan komissiolle ilmoitetaan asiasta kirjeellä, johon liitetään jäljennös tästä päätöksestä.

               4.

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

      Tehty Brysselissä 13 päivänä joulukuuta 2006.

            EFTAn valvontaviranomaisen puolesta

         Bjørn T. GRYDELAND

            Puheenjohtaja

         Kristján A. STEFÁNSSON

            Kollegion jäsen

      (1)  Jäljempänä ’ETA-sopimus’.

      (2)  Jäljempänä ’valvonta- ja tuomioistuinsopimus’.

      (3)  Jäljempänä ’valtiontuen suuntaviivat’.

      (4)  Julkaistu ensimmäisen kerran EYVL:ssä L 231, 3.9.1994, ja sen ETA-täydennysosassa N:o 32 samana päivänä, viimeksi muutettu 29 päivänä marraskuuta 2006 tehdyllä päätöksellä.